Millainen elokuvavuosi on odotettavissa?

Suomen valkokankaille saapuu keväällä elokuvia, jotka saivat ensi-iltansa maailman festivaaleilla tai Yhdysvalloissa jo viime vuoden puolella. Tammikuun ensi-illoista ainakin Jackie ja La La Land ovat erinomaisia. Olen nähnyt jo myös Martin Scorsesen Silencen, joka oli aavistuksen verran pettymys. Se ja kovasti kehuttu Moonlight tulevat levitykseen helmikuussa, samoin kuin yhä tekeillä oleva Trainspotting 2. Maaliskuussa Suomeen ehtii yksi viime vuoden ylistetyistä amerikkalaisdraamoista, Kenneth Lonerganin Manchester by the Sea.

Olen nähnyt jo kolme kevään kotimaista, joista yksi oli oikein mieluisa yllätys. Aki Kaurismäen Toivon tuolla puolen ja Dome Karukosken Tom of Finland kumpikin näytetään Suomessa lehdistölle ensi viikolla, ja totta kai ne kiinnostavat pirusti.

Kun ryhdyin tarkastelemaan, mitä kaikkea vuoden 2017 aikana on valkokankaille tulossa, yllätyin iloisesti. Näyttää ihanalta!

Tässä listassa on tekeillä olevia elokuvia, joiden siis odotetaan valmistuvan tänä vuonna. Monet saattavat saapua Suomeen vasta vuoden 2018 puolella.

Abdellatif Kecichen (briljantti Adèlen elämä) uusi Mektoub is Mektoub kertoo elokuvantekijästä ja perustuu François Bégaudeauin romaaniin.

Paul Thomas Andersonin uudesta elokuvasta ei ole kerrottu edes työnimeä. Elokuva sijoittuu 1950-luvun New Yorkin muotimaailmaan ja pääosassa on Daniel Day-Lewis.

Kathryn Bigelow’n uudella elokuvalla ei ole vielä nimeä. Se käsittelee mellakoita Detroitissa 1967. Käsikirjoituksen laati Mark Boal, eli ydintiimi on sama kuin Zero Dark Thirtyssä. Kameran edessä muiden muassa John Boyega.

Blade Runner 2049 on tietysti vuoden odotetuimpia elokuvia, ja ohjaaja Denis Villeneuven näyttöjen perusteella odotankin siltä aika paljon. Elokuvaa saadaan vartoa lokakuulle asti.

Ruben Östlundin ensimmäinen englanninkielinen elokuva The Square käsittelee tuotantoyhtiön mukaan tapahtumia eurooppalaiskaupungin torin ympärillä, ja sepä onkin valaisevasti sanottu. Pääosissa Elisabeth Moss ja Dominic West.

Steven Soderbergh on yksi maailman taitavimmista ohjaajista. Viitisen vuotta sitten hän väitti lopettavansa elokuvanteon, ohjasi upean sarjan The Knick, ja palaa nyt ryöstöelokuvalla Logan Lucky. Rooleissa ainakin Adam Driver, Daniel Craig, Channing Tatum ja Hilary Swank.

Mustangin ohjaaja Denis Gamze Ergüven kuvaa paraikaa draamaa Kings Los Angelesin vuoden 1992 mellakoista. Pääosissa Daniel Craig ja Halle Berry.

Harmony Korine palaa trilleriksi luonneditulla (tuskin on kovin tavanomainen lajityyppinsä edustaja) The Trapilla. Gummon ja Spring Breakersin ohjaajan uudessa mellastavat James Franco, Robert Pattinson, Benicio del Toro ja Al Pacino.

Norjassa pääosin kuvattu The Snowman on Hollywood-tuotanto Jo Nesbon romaanista Lumiukko. Puikoissa Tomas Alfredson – siis muun muassa Pappi lukkari talonpoika vakoojan ohjannut ruotsalainen – ja pääosassa Michael Fassbender.

Armando Iannuccin The Death of Stalin kiinnostaisi jo siksi, että Steve Buscemi näyttelee sivuosassa Leonid Brezhneviä. Iannucci itse on siis Veepin ja Politiikan nappulan (The Thick of It) luoja ja kirjoittaja sekä Alan Partridgen toinen taustavoima.

Clio Barnardin (jonka edellinen oli kaunis The Selfish Giant) uusi elokuva on nimeltään Dark River, ja se perustuu Rose Tremainin nähdäkseni suomentamattomaan romaaniin.

Xavier Dolanin englanninkielisessä The Death and Life of John F. Donovanissa nähdään Jon Snow’n eli Kit Haringtonin ensimmäinen elokuvapääosa. Hän esittää pedofiliasta syytettyä tähtinäyttelijää. Muissa rooleissa ainakin Jessica Chastain, Natalie Portman ja Susan Sarandon.

Roman Polanskin ohjaama Based on a True Story perustuu Olivier Assayasin käsikirjoitukseen. Eva Green näyttelee pääosan.

Ensimmäinen osakin oli aika laimea, joten World War Z 2 kuulosti meikäläisen korvaan sangen epäkiinnostavalta.. kunnes kävi ilmi, että elokuvan ohjaa David Fincher. Pääosassa taas Brad Pitt.

Sofia Coppolan The Beguiled on uusintaversio Don Siegelin ohjaamasta western-melodraamasta Korpraali McB, jossa Clint Eastwoodin esittämä sotilas haki turvaa tyttöjen sisäoppilaitoksesta. Colin Farrell nähdään Eastwood-roolissa.

Luca Guadagninon uusintaversio Dario Argenton täydellisestä noitakauhuelokuvasta Suspiriasta kiinnostaa allekirjoittanutta vietävästi, sillä ohjaajan edellisen A Bigger Splashin estetiikassa ei ollut vääriä sointuja. Huuruissa nähdään Tilda Swinton, Dakota Johnson ja Chloe Grace Moretz.

Michael Haneken Happy End (vitsi mikä nimi, Haneke osaa tän ironian) käsittelee pakolaiskriisin heijastumia porvarisperheen arkeen ”tai jotain”. Pääosassa Isabelle Huppert. Ensi-ilta takuuvarmasti Cannesissa toukokuussa.

Jacques Audiardin englanninkielinen The Sisters Brothers on 1850-luvulle sijoittuva western. Joaquin Phoenix ja John C. Reilly näyttelevät tappajaveljeksiä. Saattaa olla, ettei elokuva valmistu tämän vuoden aikana.

Argentiinalaisen huippuohjaaja Lucrecia Martelin historiallinen ja westernmäiseksi luonnehdittu Zama lienee Cannesin täkyjä.

Alexander Paynen tieteiskomediassa Downsizing kutistetaan ihmisiä, ainakin Matt Damon, ja elokuva sijoittuu osin Norjaan.

Yorgos Lanthimosin The Killing of a Sacred Deer voi olla loistava. Vaikka ohjaajan aiemmista (Dogtooth, The Lobster) en ole henkilökohtaisesti saanut niin paljoa irti kuin moni muu, Lathimosilla on ainakin pokkaa ja hulluutta.

Totta kai haluan nähdä myös Christopher Nolanin sotaeepoksen Dunkirk, Hollywood-näkemyksen animesta Ghost in the Shell (pääosassa Scarlett Johansson), Luc Bessonin megatuotannon Valerian and the City of a Thousand Planets ja Thomas Vinterbergin sukellusvenekatastrofielokuvan Kursk. Myös Darren Aronofskyn, Guillermo del Toron ja Steven Spielbergin uutuudet toki kiinnostavat. Enkä voi väittää, etteikö Aku Louhimiehen Tuntematon sotilas olisi suomalaisnäkökulmasta loppuvuoden kuumien nimikkeiden kärkijoukossa.

Edit 5.1. klo 13.25: poistettu Snowman-elokuvan traileri, joka ei ollut oikea.